UZZIŅA

Rīgā

22.04.2025. Nr. P005-17/8.5.2/27196

Uz 31.03.2025. Nr. b/n

Personai A

Paziņošanai EDS

Par uzziņas sniegšanu

Valsts ieņēmumu dienests ir izskatījis personas A, personas kods xxxxxx-xxxxx (turpmāk – iesniedzējs), 2025. gada 31. marta iesniegumu par uzziņas pieprasīšanu (turpmāk – iesniegums) un sniedz šādu uzziņu.

Iesniedzējs lūdz sniegt uzziņu par nodokļu piemērošanu situācijā, kad:

1) persona ir reģistrēta kā pašnodarbinātā persona parastajā nodokļu režīmā;

2) personai ir piešķirts trūcīgās personas statuss saskaņā ar Sociālo pakalpojumu un sociālās palīdzības likumu;

3) personas ieņēmumi gada laikā nepārsniedz 3000 eiro (t. i., vidēji līdz 250 eiro mēnesī);

4) persona nav PVN maksātājs.

Iesniedzējs lūdz precizēt šādus jautājumus.

1. Vai šādā gadījumā pašnodarbinātajai personai ir vai nav pienākums maksāt:

- iedzīvotāju ienākuma nodokli (IIN);

- valsts sociālās apdrošināšanas obligātās iemaksas (VSAOI);

2. Vai pareizi iesniedzējs saprot, ja ieņēmumi nepārsniedz 3000 eiro gadā, nodokļi nav maksājami, un pietiek tikai ar gada ienākumu deklarācijas iesniegšanu?

3. Vai pašnodarbinātajai personai ir jāsniedz citas regulāras atskaites (piemēram, mēneša vai ceturkšņa pārskati), ja nav darbinieku un tiek izmantots parastais režīms?

4. Kāds ir maksimālais ienākumu slieksnis (mēnesī, gadā) minētāja situācijā, kad nodokļi nav maksājami?

Izvērtējis iesniegumā ietverto faktu aprakstu, no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, Valsts ieņēmumu dienests sniedz šādu uzziņu.

*Atbildot uz iesnieguma jautājumu par iedzīvotāju ienākuma nodokļa piemērošanu, paskaidrojam.*

Atbilstoši Valsts ieņēmumu dienesta esošai informācijai iesniedzējs kopš 2019. gada 8. aprīļa ir reģistrējis saimniecisko darbību. Pamatdarbības veids – izmitināšana viesu mājās un cita veida īslaicīgas apmešanās vietās.

Likuma “Par iedzīvotāju ienākuma nodokli” 3. panta pirmā daļa noteic, ka ar nodokli tiek aplikts iekšzemes nodokļa maksātāja taksācijas perioda (kalendārā gada) apliekamo ienākumu apjoms. Algas nodokļa objekts ir maksātāja mēneša apliekamie ienākumi. Ar nodokli apliek mikrouzņēmuma ieņēmumu daļu atbilstoši Mikrouzņēmumu nodokļa likumam.

Atbilstoši likuma “Par iedzīvotāju ienākuma nodokli” 7. pantam maksātāja gada ienākums ir visa taksācijas perioda (kalendārā gada) laikā iegūto naudas, naturālo vērtību un saņemto pakalpojumu kopums.

Saskaņā ar likuma “Par iedzīvotāju ienākuma nodokli” 11. panta pirmo daļu fiziskās personas ienākums no saimnieciskās darbības tiek aprēķināts kā šajā pantā noteikto ieņēmumu un ar to gūšanu saistīto izdevumu starpība.

Likuma “Par iedzīvotāju ienākuma nodokli” 9. panta pirmā daļa noteic, ka gada apliekamajā ienākumā netiek ietverti un ar nodokli netiek aplikti ienākumi no maksātāja lauksaimnieciskās ražošanas un lauku tūrisma pakalpojumu sniegšanas, kā arī no sēņošanas, ogošanas, savvaļas ārstniecības augu un ziedu vākšanas vai nemedījamās sugas indivīda – parka vīngliemezis (*Helix pomatia*) – ieguves, ja tie nepārsniedz 3000 eiro gadā, ņemot vērā šā panta 3.1, 3.2 un 3.5 daļas nosacījumus.

Saskaņā ar likuma “Par iedzīvotāju ienākuma nodokli” 9. panta 3.2 daļu, šā panta pirmās daļas 1. punktā minētie lauku tūrisma pakalpojumi šā likuma izpratnē ir lauku teritorijās vai lauku apdzīvotās vietās sniegtie viesu izmitināšanas pakalpojumi speciāli ierīkotās viesu izmitināšanas mītnēs vai citās pielāgotās telpās, kurās gultas vietu pamatskaits nepārsniedz 12 un gultas vietu papildu skaits nav lielāks par 6, kā arī ar tiem saistītie papildu pakalpojumi, kas balstās uz vietējiem kultūras un dabas resursiem.

Tātad, ja pašnodarbinātās personas ieņēmumi no lauku tūrisma pakalpojumu sniegšanas nesasniedz 3000 eiro gadā, tad iedzīvotāju ienākuma nodoklis no šī ienākuma nav jāmaksā.

Saskaņā ar likuma “Par iedzīvotāju ienākuma nodokli” 19. panta otro daļu atbilstoši šim likumam nodoklis tiek aprēķināts par gada apliekamā ienākuma kopējo apjomu, kuru nosakot saimnieciskās darbības zaudējumus nevar segt uz citu ienākumu veidu rēķina, un tas tiek atspoguļots deklarācijā. Deklarācijā tiek uzrādīti visi maksātāja taksācijas periodā (kalendāra gadā) gūtie ienākumi, tai skaitā šā likuma 9. panta pirmās daļas 2.1 un 2.2 punktā minētie ienākumi neatkarīgi no to apmēra, un ar nodokli neapliekamie ienākumi, ja to kopējā summa pārsniedz 10 000 *euro* gadā. Deklarācijā neuzrāda šā likuma 8. panta 4.1 daļā, 9. panta pirmās daļas 29. un 31. punktā minētos ienākumus, šā likuma 9. panta pirmās daļas 37., 37.1, 37.2, 38., 39. un 40. punktā minētos pabalstus vai Valsts sociālās apdrošināšanas aģentūras izmaksātos pabalstus un ienākumus, kurus apliek ar mikrouzņēmumu nodokli saskaņā ar Mikrouzņēmumu nodokļa likumu..

Atbilstoši likuma “Par iedzīvotāju ienākuma nodokli” 19. panta piektajai daļai deklarācija ar tai pievienotajiem dokumentiem iesniedzama Valsts ieņēmumu dienestam taksācijas gadam sekojošajā gadā no 1. marta līdz 1. jūnijam, bet, ja taksācijas gada ienākumi, kurus apliek ar šā likuma 15. panta otrajā daļā noteikto nodokļa likmi, pārsniedz saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru, – no 1. aprīļa līdz 1. jūlijam. Deklarācijā uzrādāma tikai tā informācija, kas nav pieejama valsts informācijas sistēmās. Valsts ieņēmumu dienests aizpilda tās deklarācijas sadaļas, par kurām informācija ir pieejama valsts informācijas sistēmās un par rezumējošā kārtībā aprēķināto nodokļa summu.

Tātad, ja iesniedzēja ieņēmumi no saimnieciskās darbības (izmitināšana viesu mājās un cita veida īslaicīgas apmešanās vietās) gada laikā nepārsniedz 3000 eiro, un iesniedzējam nav citu ienākumu, tad gada ienākumu deklarācija iesniedzējam ir jāiesniedz obligāti.

*Atbildot uz iesnieguma jautājumu par pašnodarbinātā valsts sociālās apdrošināšana obligātajām iemaksām, paskaidrojam.*

Atbilstoši likuma “Par valsts sociālo apdrošināšanu” 1. panta 3. punkta “h” apakšpunktam pašnodarbinātais ir persona, kura gūst ienākumu (vai ieņēmumus) kā cita fiziskā persona, kuras pastāvīgā dzīvesvieta ir Latvijas Republikā un kura reģistrējusies kā saimnieciskajā darbībā gūtā ienākuma nodokļa maksātāja.

Tādējādi iesniedzējs – saimnieciskās darbības veicējs – ir pašnodarbināta persona likuma “Par valsts sociālo apdrošināšanu” izpratnē.

Likuma “Par valsts sociālo apdrošināšanu” 14. panta otrā daļa noteic, ka pašnodarbinātā obligāto iemaksu objekts ir brīvi izraudzīti ienākumi no saimnieciskās darbības atbilstoši likumam “[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)”. Obligāto iemaksu objekta minimālo apmēru un tā noteikšanas kārtību nosaka Ministru kabinets.

Ministru kabineta 2021. gada 17. augusta noteikumu Nr. 555 “Noteikumi par valsts sociālās apdrošināšanas obligāto un brīvprātīgo iemaksu objekta minimālo un maksimālo apmēru” 2. punkts noteic, ka obligāto iemaksu objekta minimālais apmērs pašnodarbinātajam, kura ienākumi mēnesī sasniedz vai pārsniedz Ministru kabineta noteikto minimālo mēneša darba algu, ir Ministru kabineta noteiktā minimālā mēneša darba alga.

Ministru kabineta 2015. gada 24. novembra noteikumu “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” 2. punkts noteic, ka minimālā mēneša darba alga normālā darba laika ietvaros ir 740eiro.

Obligāto iemaksu objekta minimālais apmērs 2025. gadā ir 740 eiro mēnesī (Latvijā noteiktā minimālā alga).

Obligāto iemaksu objekta noteikšanas vajadzībām ienākumu (peļņu) aprēķina kā starpību starp konkrētā mēneša ieņēmumiem un izdevumiem saskaņā ar likuma “Par iedzīvotāju ienākuma nodokli” 11. panta pirmo daļu.

Atbilstoši likuma “Par valsts sociālo apdrošināšanu” 20. panta sestajai daļai pašnodarbinātais aprēķina obligāto iemaksu, reizinot iemaksu objektu ar obligāto iemaksu likmi, kāda noteikta pašnodarbinātajiem.

Atbilstoši Ministru kabineta 2020.gada 17. decembra noteikumu Nr. 786 “Noteikumi par valsts sociālās apdrošināšanas iemaksu likmes sadalījumu pa valsts sociālās apdrošināšanas veidiem” 9. punktam obligāto iemaksu likme pašnodarbinātajam ir 31,07 % no obligāto iemaksu objekta.

Likuma “Par valsts sociālo apdrošināšanu” 14. panta astoņpadsmitā daļa noteic, ka papildus šā panta otrajā daļā brīvi izvēlētajam obligāto iemaksu objektam pašnodarbinātā obligāto iemaksu objekts pensiju apdrošināšanai ir faktisko ienākumu un šo brīvi izvēlēto iemaksu objektu starpība.

Tātad, ja iesniedzēja ienākumi mēnesī sasniedz 740 eiro, obligātās iemaksas veic no brīvi izvēlēta obligāto iemaksu objekta, kurš nedrīkst būt mazāks par 740 eiro mēnesī.

Saskaņā ar likuma “Par valsts sociālo apdrošināšanu” 14.1 panta pirmo daļu pašnodarbinātie, kuru ienākumi mēnesī nesasniedz Ministru kabineta noteikto minimālo mēneša darba algu, reizi ceturksnī veic obligātās iemaksas pensiju apdrošināšanai 10 procentu apmērā no ienākuma.

Likuma “Par valsts sociālo apdrošināšanu” 14.1 panta otrā daļa noteic, ka pašnodarbinātie, kuru ienākumi mēnesī sasniedz vai pārsniedz Ministru kabineta noteikto minimālo mēneša darba algu, papildus šā likuma [14.](https://likumi.lv/ta/id/45466#p14) panta otrajā daļā noteiktajam obligāto iemaksu objektam, kas nav mazāks par Ministru kabineta noteikto minimālo mēneša darba algu, reizi ceturksnī veic obligātās iemaksas pensiju apdrošināšanai 10 procentu apmērā no brīvi izraudzītā obligāto iemaksu objekta un faktisko ienākumu starpības.

Ministru kabineta 2010. gada 7. septembra noteikumu Nr. 827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” (turpmāk – Ministru kabineta 2010. gada 7. septembra noteikumu Nr. 827) 34. punkts noteic, ka pašnodarbinātais, iekšzemes darba ņēmējs pie darba devēja – ārvalstnieka un ārvalstu darba ņēmējs pie darba devēja – ārvalstnieka iesniedz Valsts ieņēmumu dienestā pašnodarbinātā vai darba ņēmēja ziņojumu ([4.](https://likumi.lv/ta/id/217642#piel4) pielikums) likumā “[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)” noteiktajā termiņā.

Saskaņā ar likuma “Par valsts sociālo apdrošināšanu” 23. panta otro daļu pašnodarbinātajiem, iekšzemes darba ņēmējiem pie darba devēja – ārvalstnieka un ārvalstu darba ņēmējiem pie darba devēja – ārvalstnieka ir pienākums līdz ceturksnim sekojošā mēneša 17. datumam iesniegt Valsts ieņēmumu dienestam ziņojumu par obligāto iemaksu objektu un obligātajām iemaksām Ministru kabineta noteiktajā kārtībā.

Atbilstoši likuma “Par valsts sociālo apdrošināšanu” 21. panta trešajai daļai pašnodarbinātais veic obligātās iemaksas līdz ceturksnim sekojošā mēneša 23. datumam.

Ministru kabineta 2010. gada 7. septembra noteikumu Nr. 827 36. punkts noteic, ka pašnodarbinātais obligātās iemaksas veic par to pārskata ceturksni (gada ceturksnis, par kuru pašnodarbinātajam ir pienācis termiņš veikt obligātās iemaksas), kurā vismaz vienu mēnesi ir ienākumi, kā arī iesniedz ziņojumu par pašnodarbinātā vai iekšzemes darba ņēmēja pie darba devēja – ārvalstnieka, vai ārvalstu darba ņēmēja pie darba devēja – ārvalstnieka valsts sociālās apdrošināšanas obligātajām iemaksām pārskata ceturksnī.

Atbilstoši Ministru kabineta 2010. gada 7. septembra noteikumu Nr. 827  38. punktam pašnodarbinātais, iekšzemes darba ņēmējs pie darba devēja – ārvalstnieka un ārvalstu darba ņēmējs pie darba devēja – ārvalstnieka ziņojumu par pašnodarbinātā vai iekšzemes darba ņēmēja pie darba devēja – ārvalstnieka, vai ārvalstu darba ņēmēja pie darba devēja – ārvalstnieka valsts sociālās apdrošināšanas obligātajām iemaksām pārskata ceturksnī iesniedz tikai par to pārskata ceturksni, par kuru tiek veiktas obligātās iemaksas (arī tad, ja obligātās iemaksas tiek veiktas par vienu vai diviem pārskata ceturkšņa mēnešiem).

Tātad valsts sociālās apdrošināšanas obligātās iemaksas jāmaksā reizi ceturksnī par tiem mēnešiem, kuros gūti ienākumi.

Pašnodarbinātā ziņojumu nav jāsniedz un obligātās iemaksas nav jāveic tikai tādā gadījumā, ja kādā no ceturkšņiem ienākumu (peļņa) nav.

Papildus informējam, ka minimālais obligāto iemaksu objekts, tā noteikšana un obligāto iemaksu veikšana ir noteikta likuma “Par valsts sociālo apdrošināšanu” 20.4 pantā. Atbilstoši šā likuma panta pirmajai daļai minimālais obligāto iemaksu objekts ceturksnī ir trīs Ministru kabineta noteiktās minimālās mēneša darba algas.

Likuma “Par valsts sociālo apdrošināšanu” 20.4 panta 3.1 daļa noteic, ja pašnodarbinātajam obligātās iemaksas par kalendāra gadu veiktas no mazāka ienākuma nekā 12 Ministru kabineta noteiktās minimālās mēneša darba algas, pašnodarbinātais veic minimālās obligātās iemaksas pensiju apdrošināšanai 10 procentu apmērā no ienākuma (mikrouzņēmumu nodokļa maksātājs – no apgrozījuma) un minimālā obligāto iemaksu objekta starpības.

Atbilstoši likuma “Par valsts sociālo apdrošināšanu” 20.4 panta 3.2 daļai, ja pašnodarbinātais, kurš vienlaikus nav darba ņēmējs, prognozē, ka viņa ienākums no šā likuma [14.](https://likumi.lv/ta/id/45466#p14) panta otrajā daļā minētā objekta ceturksnī nesasniegs obligāto iemaksu objekta minimālo apmēru, viņš iesniedz Valsts ieņēmumu dienestam apliecinājumu par nākamā ceturkšņa plānotajiem ienākumiem līdz ceturksnim sekojošā mēneša septiņpadsmitajam datumam vai vienlaikus ar saimnieciskās darbības reģistrēšanu, vai 15 dienu laikā pēc darba ņēmēja statusa zaudēšanas. Pašnodarbinātais līdz 17. janvārim var iesniegt Valsts ieņēmumu dienestam apliecinājumu par kalendāra gadā plānotajiem ienākumiem. Ja pašnodarbinātais nav iesniedzis apliecinājumu par plānotajiem ienākumiem, Valsts sociālās apdrošināšanas aģentūra viņam aprēķina minimālās obligātās iemaksas un paziņo par tām Valsts ieņēmumu dienestam. Ja pašnodarbinātais ir iesniedzis apliecinājumu par plānotajiem ienākumiem, viņš veic obligātās iemaksas saskaņā ar šā likuma [14.](https://likumi.lv/ta/id/45466#p14)un [14.1](https://likumi.lv/ta/id/45466#p14_1) pantu.

Tādējādi, ja pašnodarbinātā ziņojumā deklarētais obligāto iemaksu objekts – saimnieciskās darbības ienākums – ir mazāks par minimālo iemaksu objektu 2220 eiro ceturksnī, Valsts sociālās apdrošināšanas aģentūra aprēķina minimālās iemaksas 10 procentu apmērā valsts pensiju apdrošināšanai, kas pašnodarbinātajam jāveic, lai obligātās iemaksas būtu veiktas minimālajā apmērā.

Saskaņā ar likuma “Par valsts sociālo apdrošināšanu” 20.4 panta otro daļu, ja darba ņēmējam vai darba ņēmējam, kurš vienlaikus ir pašnodarbinātais, deklarētais (summētais) obligāto iemaksu objekts ceturksnī ir mazāks par trim Ministru kabineta noteiktajām minimālajām mēneša darba algām, obligātās iemaksas no starpības starp triju Ministru kabineta noteikto minimālo mēneša darba algu apmēru un deklarēto obligāto iemaksu objektu no saviem līdzekļiem veic darba devējs.

Atbilstoši likuma “Par valsts sociālo apdrošināšanu” 20.4 panta otrajā daļā noteiktajam pašnodarbinātais pats par sevi veic minimālās iemaksas tikai tajos periodos, kad nav vienlaikus uzskatāms par darba ņēmēju likuma “Par valsts sociālo apdrošināšanu” izpratnē.

*Atbildot uz iesnieguma jautājumu, vai pašnodarbinātajai personai ir jāsniedz* *citas regulāras atskaites (piemēram, mēneša vai ceturkšņa pārskati), ja nav darbinieku un tiek izmantots parastais režīms, paskaidrojam.*

Likuma “Par valsts sociālo apdrošināšanu” 1. panta pirmās daļas izpratnē darba devējs ir juridiskā vai fiziskā persona, tiesībspējīga personālsabiedrība, citas Eiropas Savienības dalībvalsts, Šveices Konfederācijas vai Eiropas Ekonomikas zonas dalībvalsts (turpmāk – cita dalībvalsts) nodokļu maksātājs vai citas dalībvalsts komersanta filiāle (pastāvīgā pārstāvniecība), kā arī iekšzemes nodokļu maksātājs — ārvalsts nodokļu maksātāja iznomāta personāla nomnieks, kas pats nodarbina darba ņēmēju vai apmaksā darba ņēmēja darbu.

Ja iesniedzējs nenodarbina darba ņēmēju vai neapmaksā darba ņēmēja darbu, viņš nav uzskatāms par darba devēju. Citi regulāri pārskati (piemēram, mēneša vai ceturkšņa pārskati par iedzīvotāju ienākuma nodokli un valsts sociālās apdrošināšanas obligātajām iemaksām) nav jāiesniedz.

Sniedzot uzziņu, izmantotas šādas tiesību normas: likuma “Par iedzīvotāju ienākuma nodokli” 3. panta pirmā daļa, 7. pants, 9. panta pirmā daļa, 3.2 daļa, 11. panta pirmā daļa, 19. panta otrā, piektā daļa; likuma “Par valsts sociālo apdrošināšanu” 1. panta 1. punkts, 3. punkta “h” apakšpunkts, 14. panta otrā un astoņpadsmitā daļa, 14.1 panta pirmā un otrā daļa, 20. panta sestā daļa, 21. panta trešā daļa, 23. panta otrā daļa, 20.4 panta pirmā un otrā daļa, 3.1 un 3.2 daļa; Ministru kabineta 2021. gada 17. augusta noteikumu Nr. 555 “Noteikumi par valsts sociālās apdrošināšanas obligāto un brīvprātīgo iemaksu objekta minimālo un maksimālo apmēru” 2. punkts; Ministru kabineta 2015. gada 24. novembra noteikumu “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” 2. punkts; Ministru kabineta 2020. gada 17. decembra noteikumu Nr. 786 “Noteikumi par valsts sociālās apdrošināšanas iemaksu likmes sadalījumu pa valsts sociālās apdrošināšanas veidiem” 9. punkts; Ministru kabineta 2010. gada 7. septembra noteikumu Nr. 827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” 34., 36. un 38. punkts.

Ģenerāldirektore B. Šmite-Roķe

DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU